ఆదాయపు పన్నుపరిమితి పెంపుతో
సగటుజీవికి ఊరట
న్యూఢిల్లీ, డిసెంబరు 20: పెద్దనోట్ల చెలామణి రద్దుతో ఎదురవుతున్న అప వాదులను అధిగమించడంతోపాటు ఆర్థికవృద్ధిపరంగా దేశం ముందుకు వెళు తున్నందున ఈసారి బడ్జెట్‌లో పన్నుపరిమితులను కూడా సడలించేందుకు ప్రభుత్వం యోచిస్తోంది. ఇందుకు సంబంధించి వచ్చే ఏడాది బడ్జెట్‌లో కేంద్రం ఆదాయపు పన్ను పరిమితులను పెంచనున్నట్లు ప్రముఖ అంతర్జాతీయ రేటింగ్‌ విశ్లేషణ సంస్థ సిఎల్‌ఎస్‌ఎ విశ్లేషించింది. ప్రస్తుతం 2.5 లక్షలవరకూ ఉన్న పరిమితిని ఇకపై నాలుగు లక్షల రూపాయలకు పెంచు తారని రూ.4నుండి రూ.10 లక్షల వరకూ ఉన్న పరి మితిలో పన్ను పదిశాతం, 10-15 లక్షల రూపా యల శ్లాబ్‌లో 15శాతం, 15-20 లక్షల పరిధిలో 20శాతం పన్నులు చెల్లిస్తారు. 20 లక్షల రూపాయలకుపైబడిన వర్గాల పన్నులు 30శాతంగా ఉంటాయని సిఎల్‌ఎస్‌ఎ ఆర్థికవేత్త రాజీవ్‌ మాలిక్‌ వెల్లడించారు. వ్యక్తిగత ఆదాయపరిమితి ని కూడా పెంచింది. గ్రామీణ భారత్‌కు ఈసారి బడ్జెట్‌లో మంచి ప్రోత్సాహకాలు ఉండవచ్చని అంచనా. సమీపభవిష్యత్తులో ఈ కరెన్సీరీకాల్‌ మొత్తం ఇప్పటివరకూ ఉన్న ప్రతికూల భావనను తుడిచివేస్తుందని, కార్పొరేట్ల డిసెంబరు ఆర్థిక ఫలితాలు మరికొంత వాస్తవ స్థితిని తెలియజేస్తాయని మాలిక్‌ వెల్లడించారు. రెండు త్రైమాసికాలపాటు పెద్దనోట్ల రద్దుప్రభావం కొనసాగుతుందని, జిడిపి వృద్ధి అంచనా 2017 ఆర్థికసంవత్సరానికి 1.2 పర్సంటేజి పాయింట్లు తగ్గి 6.5శాతంగా ఉండవచ్చని సిఎల్‌ఎస్‌ఎ రాజీవ్‌ మాలిక్‌ వెల్లడించారు. ప్రస్తుతం నోట్లరద్దుతో నెలకొన్న అస్తవ్యస్థ స్థితి 2018 ఆర్థిక సంవత్సరానికి కూడా కొంత ప్రభావం చూపిస్తుందని వెల్లడించారు. ఇందుకోసం నరేంద్రమోడీ ప్రభుత్వం బేస్‌ ఆదాయపు పన్నుపరిమితిని పెంచాలని చూస్తోందన్నారు. కొత్త పన్ను ప్రతిపాదనలు అమలయితే పన్ను చెల్లింపుదారులకు ఎంతో ఊరట లభిస్తుందని అంచనా. అయితే ప్రభుత్వ అధికార ప్రతినిధి ఫ్రాంక్‌ నూరాన్హా ఈ నివేదికను తిరస్కరించారు. కొత్త ఆదాయపు పన్ను శ్లాబులేవీ ఉండ బోదన్నారు. ఇవి ఊహాజనిత వార్తలని, నిరాధారమైనవని కొట్టిపారేశారు. అయితే ఈ నెల 14వ తేదీ కేంద్ర ఆర్థికమంత్రి మాత్రం ఈసారి బడ్జెట్‌ లో సగటుజీవికి కొంత ఊరట లభి స్తుందన్న సంకేతాలిచ్చారు. ప్రత్యక్ష, పరోక్ష పన్నుల రేట్లపరంగా కొంత సానుకూలత ఉంటుందని వివరించారు. కొత్తగా వచ్చిపడిన పెద్దనోట్ల రద్దుతో పన్ను పరిధి కూడా పెరిగింది. ఆర్‌బిఐ ఇప్పటికీ కొత్త నోట్ల జారీకి సంబంధించిన ప్రణాళికను పర్యవేక్షస్తోంది. రానున్న మూడువారాల్లో కొత్తనోట్ల చెలామణి పెరుగుతుందని అంచనా. నగదుపై ఆధారపడకుండా డిజిటల్‌వైపు అవగాహనపెంచేందుకు కసరత్తులు చేస్తోంది. ఇందుకు పలు ఆఫర్లను కూడా ప్రవేశపెట్టింది. డిజిటల్‌లోనికి వస్తే వెనువెంటనే పన్ను చట్రంలోనికి వస్తారన్నది ప్రభుత్వ వ్యూహంగా ఉంది.